Η εκπαίδευση των παιδιών ηλικίας 6-18 ετών στο ποδόσφαιρο
Authors: Παπαδόπουλος Ανδρέας 
Published: September 2021

Η παρούσα μελέτη είχε σκοπό να αποτυπώσει τις συνθήκες που διέπουν τo παιδικό ποδόσφαιρο στην Ελλάδα και να διερευνήσει τους παράγοντες που σχετίζονται με την ανάπτυξή του. Αρχικά διερευνήθηκε η κατάσταση που επικρατεί στο ελληνικό ποδόσφαιρο. Αποτυπώθηκε ο αριθμός των σωματείων που δραστηριοποιούνται σε κάθε ποδοσφαιρική κατηγορία καθώς και τα Τμήματα υποδομής που λειτουργούν σε ολόκληρη την ελληνική επικράτεια. Τα αποτελέσματα έδειξαν ότι το έτος 2010-2011 στις διοργανώσεις της Ελληνικής Ποδοσφαιρικής Ομοσπονδίας και των Ποδοσφαιρικών Ενώσεων συμμετείχαν 3.352 αθλητικά σωματεία ποδοσφαίρου και συγκεκριμένα: στην Α΄ Εθνική κατηγορία (Super League) συμμετείχαν 16 σωματεία, στη B΄ Εθνική κατηγορία (Football League) 18 σωματεία, στη Γ΄ Εθνική κατηγορία (Football League II) 33 σωματεία, στη Δ΄ Εθνική κατηγορία 157 σωματεία και στα τοπικά πρωταθλήματα των Ποδοσφαιρικών Ενώσεων 3.128 σωματεία. Από αυτά τα 1.293 σωματεία διαθέτουν τμήματα εκμάθησης ποδοσφαίρου. Ακολούθως κατασκευάστηκε ένα ερωτηματολόγιο για να αποτυπωθούν οι παράγοντες που επηρεάζουν την ποδοσφαιρική εκπαίδευση στα Τμήματα υποδομής. Στην παρούσα έρευνα πήραν μέρος 806 προπονητές που εργάζονταν σε 391 Τμήματα υποδομής ποδοσφαίρου. Τα Τμήματα αυτά επιλέχτηκαν με σταδιακή τυχαία δειγματοληψία από τα 1293 τα οποία λειτουργούν στους 51 νομούς της Ελληνικής Επικράτειας. Οι στατιστικές αναλύσεις που χρησιμοποιήθηκαν ήταν: 1) οι μέθοδοι περιγραφικής στατιστικής για την περιγραφή των υποομάδων του ερωτηματολογίου, 2) η μέθοδος του Cronbach’s Alpha για τον έλεγχο του βαθμού αξιοπιστίας του ερωτηματολογίου, 3) η διερευνητική παραγοντική ανάλυση (exploratory factor analysis) για τον έλεγχο της δομικής εγκυρότητας του ερωτηματολογίου, 4) το κριτήριο συσχέτισης 2 ποιοτικών χαρακτηριστικών χ2 για τη στατιστική αξιολόγηση της διαφοράς των αναλογιών των ερωτήσεων σχετικά με την οργάνωση της εκπαίδευσης. Όπου δεν πληρούνταν οι προϋποθέσεις εφαρμογής, έγινε χρήση του αντίστοιχου ελέγχου Fisher’s exact test, 5) η ανάλυση διακύμανσης κατά μια κατεύθυνση (ANOVA) με τους 5 παράγοντες που συνθέτουν τον σχεδιασμό της εκπαίδευσης για τη διερεύνηση των παραμέτρων που επηρεάζουν την ποδοσφαιρική εκπαίδευση, και 6) η Πολυμεταβλητή ανάλυση διακύμανσης (MANOVA) για να ελεγχθεί: α) αν τα κοινωνικά χαρακτηριστικά του προπονητή (εκπαιδευτικό επίπεδο, προπονητικό δίπλωμα, επάγγελμα, εισόδημα, εμπειρία) παίζουν σημαντικό ρόλο στον σχεδιασμό της εκπαίδευσης στο παιδικό ποδόσφαιρο, και β) αν η έδρα, η κατηγορία που αγωνίζεται το αθλητικό σωματείο και τα κοινωνικά χαρακτηριστικά του προπονητή παίζουν σημαντικό ρόλο στον σχεδιασμό της εκπαίδευσης στο παιδικό ποδόσφαιρο. Σύμφωνα με τα αποτελέσματα της έρευνας το ερωτηματολόγιο που αναπτύχθηκε μπορεί να αποτελέσει ένα μεθοδολογικό εργαλείο που αποτυπώνει έγκυρα και αξιόπιστα την ποιότητα της παρεχόμενης εκπαίδευσης στα Τμήματα υποδομής ποδοσφαίρου. Οι προπονητές είναι πολύ ικανοποιημένοι με τους παράγοντες «Υποδομή» και «Εκπαιδευτικοί στόχοι», μέτρια ικανοποιημένοι από τον παράγοντα «Διδακτικοί στόχοι» και πολύ λίγο ικανοποιημένοι από τους παράγοντες «Χρόνος» και «Προσωπικό» των προγραμμάτων εκμάθησης ποδοσφαίρου. Επίσης προκύπτει ότι: α): το δίπλωμα του προπονητή επηρεάζει την εκπαίδευση των παιδιών ηλικίας 6-18 ετών στο ποδόσφαιρο, β) οι προπονητές που έχουν προπονητικό δίπλωμα, τίτλους σπουδών πανεπιστημιακού επιπέδου και περισσότερη εμπειρία αξιολογούν πιο θετικά την ποδοσφαιρική εκπαίδευση. Επιπλέον φαίνεται ότι η γεωγραφική περιοχή που έχει έδρα το σωματείο επηρεάζει την ποιότητα της ποδοσφαιρικής εκπαίδευσης. Τέλος φαίνεται ότι η ποδοσφαιρική κατηγορία που συμμετέχει ένα ποδοσφαιρικό σωματείο επηρεάζει τον σχεδιασμό και την οργάνωση της ποδοσφαιρικής εκπαίδευσης για τα παιδιά.